水口上舟呈同行傅月山萇
作者：王邁
朝代：宋

paragraphs: 泝流上嵩江，江闊流益峻。
時方良月初，打頭惡風信。
老翁把柂立，首叫尾必應。
大男前運篙，風激水還噴。
小男上拽縴，石行跲復奮。
後退輒丈尋，前躋不尺寸。
偪仄一堵中，危坐易慵困。
冷雨去復來，前山邈難認。
江天暮漸低，好風來一瞬。
帆飽去如飛，兩程疑可併。
舉杯囑月山，凡物有定分。
壯年登王官，轉盼更五閏。
星沙罹閔艱，日轂轉顛頓。
方頭忤時流，失脚落陷穽。
巧宦疾以馳，笑我拙而鈍。
如登今日舟，易退難於進。
自知平生事，百欠無一剩。
饑寒驅出山，歌笑破羣悶。
獨有不自欺，心可與天印。
人爲固多端，天定或能勝。
願如晚來風，先逆後乃順。
得酒且酌斟，升沉付天運。
有窮必有通，無喜亦無慍。